  Анжелика Тихонова корреспондент Удмурт кылэн эшъяськись 8–11 классъёсын дышетскись пиналъёс 19-тӥ толшоре «Вожо балын» шулдыръяськизы. Удмуртиысь Калыкъёслэн эшъяськон юртазы оглом 80 дышетскисьёс люкаськылӥзы. Со сярысь ивортэ «Удмуртия» агентстволэн корреспондентэз. Пиналъёс понна радъям ужрад Выль арлы сӥземын вал. Отчы Ижкарысь 10 школаосысь но элькунысь 12 школаосысь удмурт кылэз дышетӥсь азьветлӥсь пиналъёсты, Москваын олимпиадаын но Казаньын конференциын Удмуртилэсь данзэ утемъёсты ӧтизы. «Та ужрад ортче ини витетӥ арзэ. Одӥг ар ӧй вал. Туэ та ёлкае ӧтемын шаерысьтымы тужгес но устоосыз нылпиос. Нырысьсэ та ужрадэ, Ижкарысь нылпиосты сяна, ӧтимы на Удмурт шаерысьтымы нылпиосты. Со тужгес но котькытчы вутскись нылпиос. Шуркынмон толэзе Москваын ортчиз удмурт кылъя олимпиада, куать нылпиос данзэ утизы шаермылэсь, соос ӧтемын та шулдыръяськонэ. Озьы ик ёросъёсысь вуизы на 15 нылпи. Озьы ик шуркынмон толэзе Казаньын ортчиз Россиысь калыкъёслэн кылъёсынызы конференция. Та конференцилэн валтӥсь куронэз — нылпи гожтыны кулэ вал исследовательской уж анай кылын. Кин потӥз заочной этапез, соос ӧтемын вал очной этапе Казане. 15 адями возьматӥзы ужъёссэс но данзэ утизы шаермылэсь Казань карын. Мукетъёсыз пиналъёс — со Ижкарысь пӧртэм ужрадъёсы пыриськем нылпиос», — вераз Ижкарысь удмурт кылъя дышетӥсьёслэн огазеяськонэнызы кивалтӥсь Елена Ямщикова. Пиналъёс полонез эктонэн тодматско                                                                              Фото: Анжелика Петрова © udmurt.media Дышетскисьёсты выль ар кутскемен ӟечкылазы «Удмурт Кенеш» огазеяськонлэн вице-президентэз Алексей Серебренников но «Шунды» огазеяськонлэн тӧроез Алина Чернова. «Шумпотыса учкисько - тани туж чебересь, егитэсь, йӧноесь егит нылъёс, пиос пуко татын, удмурт кылэз дышето, удмурт кылэз азинто. Удмурт кыл — со анай кыл, со асьмелы пыӵамын. Соин ик удмурт кылын вераськыны — со туж бадӟым дан. Нош удмурт кыллэсь возьдаськыны, мон шуысал, ӟуч кылын вераса, со преступление. <…> Удмурт кыл луиз ке, луоз Удмурт Элькунмы, луоз асьме шаермы, вордӥськем дуннемы», — пусйиз Алексей Серебренников. Егитъёслы шутэтскыны но шулдыръяськыны туж тунсыко программа дасямын вал. Пиналъёс полонез но падеграс эктонъёсын тодматскизы, удмуртъёслэн сямъёссыя, улэм-вылэмзыявизьсынан шудонэ пыриськизы, «Капка», «Небыльток» но мукет шудонъёсын шудӥзы, туала крезьгуръёсъя позыръяськизы. «Тодма ас пардэ» шудон                                                                                                    Фото: Анжелика Петрова © udmurt.media Устолыко дышетскисьёсты сцена вылысен ӟечкылазы егит удмурт кырӟасьёс Алина Беспалова, Валерий Мадазимов, София но Кристина Хохряковаос, Виталий Белков. Пиналъёс но дышетӥсьёссы соосты шумпотыса пумитазы. «Вожо баллэн» радъясез луэ «Удмурт Кенеш» огазеяськон. Нош нуизы сое «Шунды» огазеяськонысь егитъёс. Люкаськемъёсты ӟечкылазы Тол Бабай но Лымы ныл                                                  Фото: Анжелика Петрова © udmurt.media Та ужрадэ пыриськем вань пиналъёсты ӟечкылазы Тол Бабай но Лымы ныл. Соосын ӵош шулдыръяськизы, шудӥзы, нош берло ваньзылы кузьымъёс сётӥзы. Тегъёс: Лулчеберет Дышетон Ижкар УдмуртКенеш пиналъёс удмуртъёс Калыкъёслэнэшъяськонюртсы Шунды Выльар  